Sisäministeriön hallinto- ja kehittämisosasto

Sisäministeriön hallinto- ja kehittämisosaston lausuntopyyntö (22.5.2015) ministeriön yhteisen lausunnon laatimista varten hankintalain kokonaisuudistusta valmistelleen valmistelutyöryhmän mietinnöstä (13.5.2015; TEM/2221/00.04.01/2013)

Sisäministeriön pelastusosaston lausunto hankintalakiluonnoksesta

Pelastusosasto esittää asiassa lausuntonaan seuraavaa:

**Mietinnön keskeinen sisältö pelastustoimen näkökulmasta**

Työryhmämietintöön sisältyvän lakiehdotuksen, *Laki julkisista hankinnoista ja käyttöoikeussopimuksista*, I osan 2 luvun 9 §:n (palveluhankintoja koskevat soveltamisalan rajaukset) mukaan lakia *ei sovelleta* (11 kohta) liitteessä A tarkoitettuja *väestönsuojelua, pelastuspalveluja ja vaarojen ehkäisyä koskeviin hankintoihin, joita tarjoavat voittoa tavoittelemattomat toimittajat tai näiden yhteenliittymät* (mietinnön sivut 305-306).

Edellä mainitun säännöksen perusteluissa (mietinnön sivu 102) todetun mukaisesti lain soveltamisen ulkopuolelle jäisivät väestönsuojelua, pelastuspalveluja ja vaarojen ehkäisyä koskevat palvelut silloin, kun ne tehdään voittoa tavoittelemilta järjestöiltä tai niiden yhteenliittymiltä. Säännös perustuisi perusteluiden mukaan hankintadirektiivin 10 artiklan h alakohtaan ja olisi uusi. Hankintadirektiivissä soveltamisalapoikkeuksen piiriin kuuluvat palvelut on yksilöity viittaamalla yhteisen hankintasanaston (CPV) nimikkeisiin ja niiden mukaisiin numerosarjoihin. Säännöksessä mainitut palvelut olisivat *palonsammutus- ja pelastuspalvelut, palokunnat palvelut, palonsammutustyöt, palontorjunta, metsäpalojen sammutuspalvelut, pelastuspalvelut, väestönsuojelu sekä ydinturvallisuuteen liittyvät palvelut.* Palvelut listattaisiin lain liitteessä A.

*Hankintadirektiivissä soveltamisalapoikkeuksen piiriin kuuluvat myös sairaankuljetuspalvelut, mutta niitä ei mietinnön mukaan ehdoteta mukaan soveltamisalapoikkeukseen hankintalaissa.*

Mietinnössä todetaan virheellisesti, että sairaankuljetuspalveluja eivät tarjoa voittoa tavoittelemattomat järjestöt tai niiden yhteenliittymät.

**Pelastustoimen kansallisesta lainsäädännöstä hankintalain näkökulmasta**

Pelastuslaissa (379/2011) säädetään kuntien lakisääteisestä velvollisuudesta huolehtia pelastustoimen palveluista valtioneuvoston määräämillä (22) pelastustoimen alueilla. Pelastustoimen tehtävistä vastaa kuntien lakisääteisen sopimuksen nojalla oikeushenkilönä *alueen pelastustoimi*, jolla tarkoitetaan pelastustoimen tehtävistä pelastustoimen alueella *huolehtivaa kuntaa tai kuntayhtymää* sen mukaan kuin asianomaiset kunnat ovat sopineet. Alueen pelastustoimen on pelastustoimen tehtäviä varten *pelastuslaitos*.

Alueen pelastuslaitos voi pelastuslain 25 §:n mukaan käyttää *lakisääteisessä pelastustoiminnassa apunaan yhdistyksen muodossa toimivia vapaaehtoisia palokuntia (sopimuspalokunnat)*.

Pelastuslain 51 §:n mukaan *pelastustoimen koulutus-, neuvonta- ja valistustehtävissä sekä pelastustoiminnassa voidaan käyttää apuna vapaaehtoisia organisaatioita (yhdistyksiä) ja henkilöitä*, ei kuitenkaan tehtävissä, joihin sisältyy merkittävää julkisen vallan käyttöä, kuten viranomaistoimivaltuuksien käyttöä taikka tarkastus- tai valvontatoimintaa. Vapaaehtoisten osallistumisesta pelastustoimeen voidaan lain mukaan antaa tarkempia säännöksiä valtioneuvoston asetuksella. Pelastuslain 52 §:n mukaan pelastustoimen viranomaisten tulee mahdollisuuksiensa mukaan edistää pelastustoimen tehtävissä käytettävien vapaaehtoisten organisaatioiden toimintaedellytyksiä.

Alueen pelastustoimen ja pelastuslaitoksen tehtävistä säädetään pelastuslain 27 §:ssä. Pelastuslain 27 §:n 2 momentin mukaan *pelastuslaitos voi myös suorittaa ensihoitopalveluun kuuluvia tehtäviä, jos ensihoitopalvelun järjestämisestä yhteistoiminnassa alueen pelastustoimen ja sairaanhoitopiirin kuntayhtymän kesken on sovittu terveydenhuoltolain (1326/2010) 39 §:n 2 momentin nojalla.*

**Ensihoitopalvelun kansallisesta lainsäädännöstä hankintalain näkökulmasta**

Terveydenhuoltolain (1326/2010) 39 §:n 1 momentin mukaan *sairaanhoitopiirin kuntayhtymän on järjestettävä alueensa ensihoitopalvelu*. Pykälän 2 momentin mukaan sairaanhoitopiirin kuntayhtymä voi järjestää ensihoitopalvelun alueellaan tai osassa sitä hoitamalla toiminnan itse, *järjestämällä ensihoitopalvelun yhteistoiminnassa alueen pelastustoimen* tai toisen sairaanhoitopiirin kuntayhtymän kanssa taikka hankkimalla palvelun muulta palvelun tuottajalta.

Terveydenhuoltolain 40 §:ssä määritellään ensihoitopalvelun sisältö.

Ensihoitopalveluun sisältyy:

1) äkillisesti sairastuneen tai loukkaantuneen potilaan kiireellinen hoito ensisijaisesti terveydenhuollon hoitolaitoksen ulkopuolella lukuun ottamatta meripelastuslaissa (1145/2001) tarkoitettuja tehtäviä ja tarvittaessa potilaan kuljettaminen lääketieteellisesti arvioiden tarkoituksenmukaisimpaan hoitoyksikköön;

2) ensihoitovalmiuden ylläpitäminen;

3) tarvittaessa potilaan, hänen läheisensä ja muiden tapahtumaan osallisten ohjaaminen psykososiaalisen tuen piiriin;

4) osallistuminen alueellisten varautumis- ja valmiussuunnitelmien laatimiseen suuronnettomuuksien ja terveydenhuollon erityistilanteiden varalle yhdessä muiden viranomaisten ja toimijoiden kanssa; ja

5) virka-avun antaminen poliisille, pelastusviranomaisille, rajavartioviranomaisille ja meripelastusviranomaisille niiden vastuulla olevien tehtävien suorittamiseksi.

Sairaanhoitopiirin kuntayhtymä voi päättää palvelutasopäätöksessä ensivastetoiminnan sisällyttämisestä osaksi ensihoitopalvelua. Ensivastetoiminnalla tarkoitetaan hätäkeskuksen kautta hälytettävissä olevan muun yksikön kuin ambulanssin (esimerkiksi paloauton miehistön hälyttäminen antamaan hätäensiapua ambulanssin ollessa varattuna tai liian etäällä potilaan tilan huomioon ottaen) hälyttämistä äkillisesti sairastuneen tai loukkaantuneen potilaan tavoittamisviiveen lyhentämiseksi ja yksikön henkilöstön antamaa hätäensiapua, joka on määritelty ensihoidon palvelutasopäätöksessä.

Vuonna 2013 ensihoitotoiminta oli järjestetty sairaanhoitopiirin ja pelastuslaitoksen yhteistyönä ilman kilpailuttamista 125 kunnassa, sairaanhoitopiirin omana toimintana 79 kunnassa ja hankittu (kilpailuttamalla) yksityiseltä palvelun tuottajalta 100 kunnassa. Pelastustoimen (pelastuslaitokset ja niiden sopimuspalokunnat) toteuttama ensivastetoiminta tavoitti 98 % väestöstä.

*Ensihoitopalveluun kuulumattomista potilassiirroista* säädetään terveydenhuoltolain 73 §:ssä.

**Sisäministeriön pelastusosaston kannanotot**

Hankintalain valmistelussa tulee:

1) *Huolehtia siitä, että pelastuslaissa (379/2011) tarkoitetut pelastuslaitosten ja niiden sopimuspalokuntien (pelastuslaki 25 §) tehtäviin ja velvoitteisiin sekä pelastustoimen vapaaehtoistoimintaan (pelastuslaki 51 §) sisältyvät muut palvelut otetaan kaikilta osin mukaan soveltamisalapoikkeukseen hankintalaissa ja tämän mukaisesti näihin toimintoihin ei sovelleta hankintalainsäädännön kilpailutusvelvoitteita*.

2) *Huolehtia siitä, että terveydenhuoltolaissa (1326/2010) tarkoitetut ensihoitopalvelut, joita pelastuslaitos (ensi****hoito****- ja ensi****vaste****toiminta) ja sen sopimuspalokunnat (ensi****vaste****toiminta) hoitavat otetaan kaikilta osin mukaan soveltamisalapoikkeukseen hankintalaissa ja tämän mukaisesti näihin toimintoihin ei sovelleta hankintalainsäädännön kilpailutusvelvoitteita.*

Hankintadirektiivissä soveltamisalapoikkeuksen piiriin kuuluvat myös sairaankuljetuspalvelut, mutta niitä ei mietinnön mukaan ehdoteta mukaan soveltamisalapoikkeukseen hankintalaissa. Mietinnössä todetaan virheellisesti, että sairaankuljetuspalveluja eivät tarjoa voittoa tavoittelemattomat järjestöt tai niiden yhteenliittymät. *Ensihoitopalveluun kuuluvasta ensi****vaste****toiminnasta huolehtivat pelastuslaitosten ohella pelastuslaitosten sopimuspalokuntina toimivat vapaaehtoiset palokunnat (palokuntayhdistykset).* Lisäksi pelastusosaston käsityksen mukaan "sairaankuljetustoimintaa" harjoitetaan tietyssä määrin myös muiden yhdistysten toimesta (SPR).

Pelastusosasto toteaa, että komissiossa on vireillä yksityisten sairaankuljetusyritysten valtiontukikantelu pelastuslaitosten ensihoitotoiminnasta.

Pelastusosasto esittää edelleen, että työ- ja elinkeinoministeriö *tarkistaisi* yhteistyössä ensihoitopalvelun lainsäädännöstä vastaavan sosiaali- ja terveysministeriön kanssa *ensihoitopalvelun ja sairaankuljetuksen käsitteistön soveltamisen uudessa laissa*. Suomessa ei ole voimassa olevan lainsäädännön mukaan enää käytössä käsitettä "sairaankuljetus".

Pelastustoimen lainsäädännön soveltamisen osalta lausunnon yhteyshenkilönä toimii hallitusneuvos Mika Kättö sisäministeriön pelastusosastolta (mika.katto@intermin.fi).

Pelastusylijohtaja Esko Koskinen

Hallitusneuvos Mika Kättö

Asiakirja on sähköisesti allekirjoitettu asianhallintajärjestelmässä. Sisäministeriö SM 18.06.2015 klo 15:01. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
| Jakelu | Sisäministeriön hallinto- ja kehittämisosasto |
| Tiedoksi | Sosiaali- ja terveysministeriö, neuvotteleva virkamies Kirsi Talonen  Suomen Kuntaliitto, pelastustoimen kehittämispäällikkö Jussi Rahikainen |